google/wiki40b huggingface dataset:
Obuolys (vaisius)

Obuolys (lot. pome, iš lot. pōmum 'vaisius') – sultingasis netikrasis vaisius su 3-5 lizdais ir 2-3 sėklomis lizde, būdingas daliai erškėtinių šeimos augalų iš obelinių pošeimio. Būdinga plona odelė (egzokarpas), sultingas minkštimas (mezokarpas) ir kieti sėklas supantys lukštai (endokarpas).
Obuoliai susidaro iš apatinės mezginės, kuri erškėtiniuose formuojasi dėl hipantijaus - išsiplėtusio žiedsosčio, suaugusio su vaislapėliais bei androcėjaus (kuokelyno) apačia. Hipantijus dalinai ir visiškai gaubia vaislapėlius (toks darinys ir yra apatinė mezginė). Vėliau vaislapėliai panyra minkštime (tai mezokarpas). Egzokarpas (obuolio odelė) yra hipantijaus darinys, ant jo lieka priaugusio kuokelių kotelių ir taurėlapių likučiai. Tokių būdu obuolys yra grupė lapavaisių, apaugusių hipantijaus minkštimu. Minkštime gali būti sklereidžių telkiniai, tai būdinga, pvz., kriaušėms. Obelinių žieduose ginecėjus (vaislapynas) būna apokarpinis.
Obelų, kriaušių, šermukšnių, svarainių, cidonijų obuoliai yra lapavaisinio tipo. Tuo tarpu gudobelių, kaulenių obuoliukai yra kaulavaisinio tipo, kadangi sėklas gaubia sumedėjęs apvalkalas.
Prinokę obuoliai būna raudoni, geltoni, žalsvi ar įvairiaspalviai.

Obuolėlis

Smulkūs obuolio tipo vaisiai, dažniausiai sutelkti žiedynuose, vadinami obuolėliais (pvz., šermukšnio, aronijos). Aronijos ir medlievos obuolėlių minkštimas yra labai sultingas, uogiško tipo, todėl žmonės šiuos vaisius dažniausiai vadina tiesiog uogomis.
Išsiblaškymas

Išsiblaškymas – labai dažnas dėmesio nušokimas į nesvarbius ar neesminius išorinius dirgiklius. Tai gebėjimo susikaupti ir tikslingai veikti sutrikimas. Tai valingo dėmesio defektas, atsirandantis dėl nuovargio, motyvacijos stokos, somatinių sutrikimų (dažnai susijusių su mąstymo sutrikimais), konkuruojančių stiprių dirgiklių. Tie dirgikliai gali būti išoriniai (ateinantys per jutimo organus iš aplinkos) ir vidiniai (mintys, emocijos, vidiniai fiziniai poreikiai).
Išsiblaškymas būna funkcinis arba organinis.
Genovaitė Puzinienė

Biografija

Baigė Mogiliovo kooperacijos institutą, įgijo prekių žinovo specialybę. Anykščių rajono vartotojų kooperatyvo valdybos pirmininkė.
Valstiečių ir Naujosios demokratijos partijų sąjungos Anykščių skyriaus valdybos narė, 2005 m. Lietuvos valstiečių liaudininkų sąjungos narė. 2003–2007 m. Anykščių rajono savivaldybės tarybos narys.
Sutuoktinis Boleslovas, vaikai Virginija, Ričardas.
Geltonoji starta

Išvaizda

Geltonoji starta kiek didesnė už naminį žvirblį. Ją nesunku atpažinti iš geltonos spalvos ir rudo antuodegio. Patino viršugalvis geltonas, tamsiai dėmėtas. Antakiai geltoni. Skruostai alyviškai geltoni. Nugara pilkai ruda, išmarginta juodomis išilginėmis dėmėmis, plunksnų kraštai šviesūs. Juosmens ir uodegos dengiamosios plunksnos ryškiai rudos. Vairuojamosios plunksnos tamsiai rudos, dvi kraštinės – su baltomis dėmėmis. Gerklė geltona, jos šonuose yra rusvi taškeliai. Krūtinė ryškiai ruda, kita pilvinė dalis geltona. Išilgai šonų driekiasi dėmė. Snapas rudas. Rainelė ruda. Kojos šviesiai rudos. Patelė ne tokių ryškių spalvų kaip patinas, geltona spalva blyškesnė, galva ir krūtinė išmarginta tamsiomis dėmėmis. Ruda krūtinės juosta siauresnė, kūno šonai ir pauodegys labai dėmėti. Jaunikliai panašūs į patelę, bet dar blankesnių spalvų. Išsirita apaugę tankiais ilgais, tamsiai pilkais pūkais. Žiotys rausvos.

Paplitimas

Arealas pertrauktas. Eurazijoje paplitusi nuo Atlanto pakrantės iki vakarinio Baikalo kranto. Šiaurėje arealas siekia Kolos pusiasalį, Baltąją jūrą, Jenisejaus žemupį, pietuose tęsiasi iki Tuvos, Altajaus, šiaurinio Kazachstano, Volgos žemupio, Ukrainos, Balkanų, Apeninų, Pirėnų pusiasalio. Gyvena Kubanėje, Kaukaze, Užkaukazėje, Irane, Britų salose. Žiemoja paplitimo areale.
Lietuvoje paplitusi tolygiai, retai aptinkama tik dideliuose miškų masyvuose, monotoniškose laukų platybėse.

Biologija

Veisimosi periodu dažniausiai aptinkama laukų, pakelių želdiniuose, pamiškėse, plynose kirtavietėse. Mėgsta sausesnes vietas. Gausi nedideliuose pušynėliuose, taip pat melioracijos griovių išraižytoje vietovėje. Krūmotose šlapiose pievose jų gausumas kone 12 kartų mažesnis nei pušynuose. Pelkėtose vietose visai neperi. Apsigyvena ir priemiesčių parkuose, ypač jaunuose retuose želdiniuose.
Aktyvi tik dieną. Nevengia žmogaus. Žiemą telkiasi tarp fermų, sandėlių, šiaudų stirtų. Dažnai maisto ieško ant kelio, šalikelėse. Tuo laiku jų gana daug pakliūva po mašinų ratais.
Veisimosi periodu pora užima tam tikrą teritoriją, kurią patinas aktyviai gina. Rudenį ir žiemą telkiasi į būrius po kelis ar keliasdešimt paukščių. Pavasarį, paprastai pirmoje kovo pusėje, tik atšilus orui, būreliai pakrinka. Patinai pasirenka lizdo teritorijas ir pradeda giedoti. Giesmelė monotoniška, bet maloni. Giedodamas paprastai tupi ant medžių, krūmų, elektros atramų, tvorų ir t. t.
Lizdą suk ant žemės arba neaukštai krūmuose, želdiniuose. Per metus įprastos dvi dėtys. Vienoje dėtyje paprastai būna maždaug 4 kiaušiniai, perimi 12–13 dienų. Jauniklius apie savaitę maitina tėvai. Skraidyti pradeda maždaug 16 dienų amžiaus.
Minta augalų sėklomis: piktžolių bei kultūrinių varpinių augalų. Lesa tik nuo žemės. Veisimosi periodu lesa ir bestuburius. Jaunikliai maitinami ir augaliniu, ir gyvūniniu maistu.
Antanas Stasiukaitis

Biografija

1962 m. baigė Vilniaus universitetą, įgydamas žurnalisto specialybę.
1961–1991 m. laikraščio „Tiesa“ korespondentas, žemės ūkio skyriaus vedėjas, atsakingasis sekretorius, redaktoriaus pavaduotojas, kuruojantis laikraštyje ekonomikos temas. Nuo 1992 m. laikraščio „Litas“ vyriausiojo redaktoriaus pavaduotojas, 1997 m. laikraščio „Šalies ūkis“ vyriausiasis redaktorius. Pagrindinė tema – ekonomika.
Tomas Šarkus

Biografija

Mokėsi Daugų vidurinėje mokykloje. 1962 m. įstojo į Vilniaus pedagoginį institutą, baigė 3 kursus. 1970 m. baigė žurnalistikos studijas Vilniaus universitete.
1964–1968 m. dirbo Palūšės turistinės bazės instruktoriumi. 1967–1977 m. dienraščio „Tiesa“ korespondentas, 1978–1992 m. – Lietuvos radijo ir televizijos Informacijos vyriausiosios redakcijos korespondentas, vyresnysis redaktorius, 1992–1993 m. – žurnalo „Karys“ redaktoriaus pavaduotojas. Rašė ir rengė laidas laisvalaikio, turizmo, ekologijos, žemės ūkio temomis.
Sportas Latvijoje

Sportas Latvijoje – Latvijos kultūros dalis. Populiariausiomis sporto šakomis laikomos ledo ritulys, futbolas ir krepšinis. Mažiau populiarūs yra regbis ir tenisas. Geriausiais sportininkais laikomi: ledo ritulininkas Sandis Ozoliņš, futbolininkas Māris Verpakovskis, ieties metikas Jānis Lūsis, dukart olimpinis BMX čempionas Maris Strombergs, NBA krepšininkas Kristaps Porziņģis.

Lengvoji atletika Latvijoje

Latvijos lengvaatlečiai yra laimėję medalių olimpinėse žaidynėse. 2008 m. vasaros olimpinės žaidynėse Pekine ieties metikas Ainārs Kovals laimėjo sidabro medalį. Staņislavs Olijars laimėjo sidabro ir aukso medalius 2002 m. ir 2006 m. Europos lengvosios atletikos čempionatuose, 110 m bėgimo su kliūtimis rungtyje. Jeļena Prokopčuka laimėjo Niujorko maratoną 2005 ir 2006 metais.
Latvija, būdama Tarybų Sąjungos sudėtyje, turėjo daug ieties metikų. Ieties metikė Inese Jaunzeme tapo pirmąja Latvijos sportininke, kuri laimėjo olimpines žaidynes. Tą ji padarė 1956 m. olimpiadoje. 1960 m. olimpinėse žaidynėse auksą laimėjo Elvīra Ozoliņa. Ieties metikas Janis Lūsis laimėjo 1968 m. olimpines žaidynes, taip pat tapo keturiskart Europos čempionu. 1987 m. IAAF jį išrinko geriausiu visų laikų ieties metiku.

Regbis Latvijoje

Latvijos regbio federacija (latv. Latvijas Regbija Federacija) buvo įkurta 1963 m., o 1991 m. Latvija tapo IRB nare.
Didžiausias Latvijos pasiekimas – patekimas į 1993 m. 7-regbio pasaulio čempionatą.

Tenisas Latvijoje

Nuo 2006 m. tenisas išpopuliarėjo Latvijoje dėl Ernesto Gulbio pasiekimų. Jis pasiekė 2007 m. atvirojo JAV teniso čempionato 4 etapą ir 2008 m. Prancūzijos atvirojo čempionato ketvirtfinalį.
Ukrainoje gimusi, bet Latvijos pilietybę turėjusi Larisa Neiland buvo viena iš geriausių tenisininkių, žaidžiusių dvejetuose. Kartu su Nataša Zvereva ji laimėjo du Didžiojo kirčio čempionatus. Vienetuose ji dukart buvo pasiekusi ketvirtfinalį.
Latvijos teniso komanda dalyvauja Deiviso taurėje nuo 1993 m.
2017 m. Jelena Ostapenko tapo pirmąja Latvijos sportininke, kuri laimėjo Didžiojo kirčio turnyrą.

Dviračių sportas Latvijoje

Latvijos dviratininkai yra vieni geriausių pasaulyje. Latvijos komanda (Artūrs Matisons, Ivo Lakučs, Māris Štrombergs, Artis Zentiņš) laimėjo auksą 2006 m. Europos čempionate. Māris Štrombergs, dukart olimpinis čempionas, laikomas vienu geriausių BMX dviratininkų.
Dviratininkas Romāns Vainšteins laimėjo 2000 m. pasaulio čempionatą.

Galerija

Žymiausi Latvijos sportininkai:
Vokietijos teismų sistema

Vokietijos teismų sistema - Vokietijos teisinės sistemos dalis. Sudaryta iš bendrosios kompetencijos bei specializuotų teismų. Pasižymi veiklos specializacija (žr. darbo teismas, finansų teismas, socialinis teismas, administracinis teismas). Teisinis teismų sistemos kūrimo pagrindas - Vokietijos Konstitucija.
Janosch

Biografija

Po II pasaulinio karo su tėvais pasitraukė į Vokietiją. Oldenburgo apylinkėse dirbo tekstilės gamykloje. 1947–1949 m. mokėsi Krefeldo tekstilės meno mokykloje, 1953 m. trumpai studijavo Miuncheno dailės akademijoje. Metęs akademiją dirbo laisvai samdomu kūrėju. Bendradarbiavo periodiniuose leidiniuose. 1980 m. išsikėlė gyventi į Ispaniją (Tenerifę).

Kūryba

Janošas išgarsėjo paveikslėlių knygomis, kurias pats iliustravo, jų sukūrė virš 100. Kūriniuose dažniausiai vaizduojami sužmoginti gyvūnai ir daiktai, imituojamas vaiko naivumas, būdingas komizmas.
Verizon VIP Tour

„Verizon VIP Tour“ yra kasmetinis koncertinis turas, kurį reklamuoja „Live Nation Global Touring“ ir „Verizon Wireless“. Kaip ir „Verizon Ladies First Tour“, „VIP Tour“ dominavo vien moterys atlikėjos. Šis turas visuomet vyksta tik Jungtinėse Amerikos Valstijose.

Bow Wow kaip Shad Moss (2008)

Amerikiečių reperis Bow Wow turėjo surengti koncertinį turą 2008 m. rudenį, tačiau dėl nepaaiškintų priežasčių turas buvo atšauktas.
Ignas Pikturna

Biografija

Baigė Palangos pradinę mokyklą, dirbo žveju. 1946–1957 m. Lietuvos kino studijos redaktorius, 1949–1957 m. ir direktorius. 1949 m. baigė Respublikinės partinės mokyklos žurnalistikos skyrių. 1950–1953 m. studijavo istoriją Vilniaus pedagoginiame institute.
1957–1964 m. Vilniaus televizijos studijos kino ir meninių laidų vyriausias redaktorius. 1962–1965 m. dienraščio „Tiesa“ atsakingasis sekretorius ir skyriaus vedėjas, biuletenio „Bibliotekų darbas“ skyriaus redaktorius. 1964–1968 m. Klaipėdos žvejybos laivyno refrižeratoriaus „Pranas Zibertas“ kapitono pirmasis padėjėjas, bedradarbiavo žurnale „Pergalė“. 1969–1975 m. žurnalo „Kultūros barai“ vyriausiojo redaktoriaus pavaduotojas. 1990 m. išėjo į pensiją. Nuo 1995 m. žurnalo „Jūra“ paramos fondo steigėjas, iki 1999 m. šio leidinio redaktorius. Periodikoje išspausdino daugiau nei 2000 straipsnių, reportažų, apybraižų, humoreskų ir kt. rašinių, daugiausia marinistine tematika. 
Nuo 1961 m. Lietuvos rašytojų sąjungos narys. Palaidotas Antakalnio kapinėse.
Valo salynas

Valo salynas (suom. Valassaaret, šved. Valsörarna) – salynas Botnijos įlankos viduryje, Kvarkeno regione. Salos priklauso Suomijai.
Vardas Valsörarna yra švedų kilmės, grubiai verčiamas kaip Banginių salos. Manoma, kad salos taip pavadintos pagal akmenimis nuklotus krantus ir morenas, kurios priminė banginius.
1886 m. salose pastatytas švyturys.
Kuolakasių pagrindinė mokykla

Istorija

Kuolakasių pradinė mokykla įkurta 1939 m. Nuo 1951 m. priauganti septynmetė, nuo 1962 m. aštuonmetė, nuo 1988 m. nepilna vidurinė, nuo 1989 m. devynmetė mokykla. 1992 m. mokykla tapo pagrindine. 2010 m. kovo 31 d. priimtas sprendimas nuo 2010-2011 m. mokslo metų uždaryti mokyklą ir perkelti mokinius į Molėtų ir Inturkės pagrindines mokyklas.
Audrius Kampas

Biografija

1985 m. Audrius baigė Garždų 2-ąją (dabar „Kranto“) vidurinę mokyklą.
1992 m. baigė Lietuvos Vererinarijos Akademiją, įgijo veterinarijos gydytojo specialybę. Po pirmo kurso 1986–1988 m. tarnavo tarybinėje armijoje.
Dirbo Saulažolių žemės ūkio bendrovėje veterinarijos gydytoju, Klaipėdos krašto pasienio ir transporto valstybinėje veterinarijos kontrolės tarnybos pasienio ir transporto veterinarijos gydytoju, Lietuvos žemės ūkio konsultavimo tarnyboje Klaipėdos rajono biuro konsultantu.
1995–1997 m. buvo Klaipėdos rajono savivaldybės tarybos narys. 1997–2000 m. Klaipėdos rajono savivaldybės administratorius.
Nuo 2000 m. Klaipėdos rajono savivaldybės administracijos Turto valdymo skyriaus vedėjas.
2003 m. baigė Klaipėdos Universitetą, vadybos ir verslo administravimo bakalauras.
Tėvynės sąjungos Klaipėdos rajono skyriaus pirmininko pavaduotojas.
Hobi: lietuvių liaudies tautiniai šokiai, ilgametis Gargždų tautinių šokių ir dainų ansamblio „Minija“ šokėjas
Vedęs, žmona Alina Kampienė. Vaikai: dukra Agnietė, sūnus Aurelijus.
Žibininkų senovės gyvenvietė

Tyrimai

XX a. 4 dešimtmetyje Konstantinas Jablonskis kaime aptiko pora senovės gyvenvietės vietų.
Kalvoje prie Maro kapeliais vadinamų senųjų kaimo kapinių jis rado žalvario amžiaus stovyklavietei būdingų dirbinių: trikampį antgalį, dalį ietigalio, smulkių gremžtukų, gramdukų, retušuotų skelčių ir nuoskalų, gludintos akmeninės buožės gabalą, keramikos nežymiai brūkšniuotu ir lygiu paviršiumi.
Kitoje kalvoje, esančioje į rytus, Rūdaičių kaimo pusėje, aptiko taip pat žalvario amžiaus stovyklavietėms būdingų radinių: mažą gremžtuką, retušuotų skelčių, nuoskalų, įvairių dirbinėlių, gludintų titnaginių kirvelių gabalų, keramikos su grūsto granito priemaišomis.
1940 m. Žibininkuose lankėsi Vytauto Didžiojo kultūros muziejaus preparatorius-konservatorius Pranas Baleniūnas. Jis konstatavo, kad Jono Vilimo sklype vienoje iš kalvelių, esančių prie senųjų kaimo kapinių, kasant žemes 70-90 cm gylyje randama anglių, suodžių, primityvių puodų šukių, kurios galėtų priklausyti akmens amžiaus gyvenvietėms.
1987 m. teritoriją žvalgė Audronė Bliujienė (Lietuvos dailės muziejus), tyrinėjusi pamiškėje esančio smėlio karjero pakraščius.
1992 m. senovės gyvenviečių teritoriją nustatė Lietuvos kultūros paveldo mokslinis centras (ekspedicijos vadovas Vilnius Morkūnas).
2000 m. žvalgomuosius archeologinius tyrinėjimus atliko Kretingos muziejaus ir Vilniaus universiteto archeologinė ekspedicija (tyrimų vadovas Julius Kanarskas). Saugomoje teritorijoje buvo ištirtas 20 m² plotas. Archeologinių radinių ar kultūrinio sluoksnio pėdsakų nerasta.
1993–2005 m. objektas buvo registruotas naujai išaiškinamų istorijos ir kultūros paminklų sąraše (IP2464A).
Griebk ir spruk (filmas)

Turinys

Vaistų kompanijos vadovas Džulijus kartu su bendradarbe meiluže Danda ketina kartu praleisti savaitgalį užmiestyje. Jiems sustojus degalinėje, į ją užsuka nuo policijos bėganti bankų plėšikų trijulė, vadovaujama Fabricijaus, ir paima porą įkaitais. Pasprukę nuo policijos, jie pasislepia atokiame kaime, nusenusio generolo namuose. Džulijo šeima, sužinojusi, kad šis turi meilužę, neskuba surinkti reikalaujamos pinigų sumos, tuo tarpu Fabricijus ir Džulijus leidžiasi į filosofinius pasvarstymus apie gyvenimą, komunizmą ir terorizmą. Džulijus stengiasi visaip pataikauti Fabricijui, kas sukelia kivirčą su Danda. Mergina suartėja su Fabricijumi, o kitą dieną policija neutralizuoja pagrobėjus ir išlaisvina įkaitus, tačiau šių santykiai galutinai iširę...
Paulis Rusdorfas

Biografija

Po Žalgirio mūšio ėjo Ordino prokuroro pareigas Kentšine. Vėliau Tucholos komtūras, nuo 1416 m. Karaliaučiaus komtūras. Ordino vadovams privertus atsistatydinti Mykolą Kiuchmeisterį, 1422 m. išrinktas Vokiečių ordino didžiuoju magistru.
Nesėkmingai tęsė M. Kiuchmeisterio pradėtus karus su Lenkija ir 1422 m. rugsėjo 27 d. pasirašė Melno taiką. 1431 m. birželio 19 d. pasirašė Skirsnemunės sutartį su Lietuvos didžuoju kunigaikščiu Švitrigaila (Lietuvos ir Ordino gynybos bei puolimo sąjunga).
Vokiečių ordino valdymu po Žalgirio mūšio ir Torūnės taikos nustatytomis kontribucijomis, siekusiomis maždaug 20 tonų sidabro, nepatenkinti miestiečiai ir pasauliečiai riteriai 1440 m. kovo 14 d. Marienverderyje sudarė antikryžiuotišką Prūsijos sąjungą.
Nepavykus suvaldyti savo pavaldinių, atsistatydino ir po savaitės mirė. Palaidotas Marienburgo Šv. Onos koplyčios mauzoliejuje.
David Bowie (albumas)

Dainų sąrašas

Visas dainas parašė David Bowie.
Sparnuotųjų raketų povandeninis laivas

Sparnuotųjų raketų povandeninis laivas (angl. cruise missile submarine) – povandeninis laivas, galintis leisti povandeninio starto sparnuotąsias raketas.

TSRS ir Rusija

Sparnuotųjų raketų povandeniniai laivai su atominėmis jėgainėmis rusiškai vadinami rus. подводная лодка атомная с ракетами крылатыми, ПЛАРК 'povandeninis laivas, atominis, su raketomis sparnuotosiomis'. Kiek platesnė sąvoka yra rus. атомный подводный ракетный крейсер, АПРК 'atominis povandeninis raketinis kreiseris'. Antrasis terminas apibūdina tiek sparnuotųjų raketų povandeninius laivus, tiek balistinių raketų povandeninius laivus.
Kaprio salotos

Kaprio salotos (it. Insalata Caprese) – lengvas itališkas patiekalas, vienas iš antipasto užkandžių rūšių, kuris susideda iš pomidorų, mocarelos, alyvuogių aliejaus ir baziliko. Šio patiekalo pavadinimas kilęs nuo Kaprio salos (Italija). Dėl raudonos−baltos−žalios spalvų, kurios atkartoja Italijos vėliavą, šios salotos tapo vienu iš nacionalinių Italijos patiekalų.
Kaprio salotos lengvai gaminamos − ratu išdėstoma griežinėliais supjaustyta mocarela, pomidorai ir baziliko lapeliai. Ant viršaus užbarstoma druskos ir juodųjų pipirų ir pašlakstoma alyvuogių aliejumi. Tradiciniame recepte turi būti naudojama mocarela iš vandeninio buivolo pieno, aukščiausios rūšies pomidorai − „Jaučio širdis“, o alyvuogių aliejus turi būti šalto spaudimo. Šios salotos paprastai patiekiamos su šviežia duona.
Kuala Lumpur FA

Istorija

Klubo ištakos siekia 1975 m., kai buvo įkurta Federal Territory Football Association.

Sudėtis (2018)

Atnaujinta: 2018 m. lapkričio 23 d.
Pusėjimo trukmė

Pusėjimo trukmė (angl. half - life) tai yra laikas t½, per kurį medžiagą sudarančių dalelių kiekis sumažėja perpus. Ankstesnėje literatūroje dar galima rasti terminus puskiekio periodas, skilimo pusperiodis arba pusamžis. Nors ši koncepcija paprastai taikoma radioaktyviam skilimui, ja aprašomi ir neeksponentiniai kiekio mažėjimo procesai.
Nereikia manyti, kad po dviejų pusėjimo trukmių suskils visa medžiaga. Iš tiesų, po t½ medžiagos sumažės du kartus, po 2t½ medžiagos sumažės keturis kartus (liks ketvirtadalis pradinio medžiagos kiekio), po 3t½ liks aštuntadalis pradinės medžiagos kiekio…
LBL 2014–15 m. sezonas

LBL 2014–2015 metų sezonas – 24-as lygos sezonas, kuriame varžėsi 10 pajėgiausių šalies krepšinio klubų. Reguliarusis sezonas prasidėjo spalio 1 dieną ir tęsėsi iki balandžio mėnesio. Į atkrintamąsias varžybas pateko 6 geriausios reguliariojo sezono komandos. Pirmas dvi vietas užėmusias komandos pateko iškart į pusfinalį.
Stasys Girėnas

Biografija

Buvo jauniausias iš šešiolikos vaikų, iš kurių dvylika mirė. 1904 m. neteko tėvo, 1908 m. – ir motinos. 1910 m. su broliu Petru išvyko į JAV, kur jau gyveno vyriausiasis brolis Jonas ir dvi pusseserės. Čikagoje juos priėmė pusseserė Agnietė Gilienė. Trejetą metų pasimokęs pradžios mokykloje, dirbo pasiuntiniu spaustuvėje, netrukus išmoko spaustuvininko amato. Įsigijo dviratį, motociklą, vėliau – motorinį laivelį, talpinantį 12 žmonių, plukdydavo pageidaujančius po Mičigano ežerą. Greitai jo dėmesį atkreipė pati moderniausia susisiekimo priemonė – lėktuvai.
Prasidėjus Pirmajam pasauliniam karui, 1917 m. bandė stoti savanoriu į JAV kariuomenės aviacijos dalinį, bet dėl per silpnos sveikatos jo nepriėmė. Pakeitęs lietuvišką pavardę į Stanley Girch, spalio mėn. nuvyko į gretimą Misūrio valstiją. 17 mėnesių tarnavo mechaniku lakūnų mokyklos eskadrilėje Teksaso valstijoje. Čia ne kartą buvo paskraidintas ir galutinai nusprendė tapti lakūnu. 
Sugrįžęs į Čikagą, kurį laiką dirbo spaustuvėse, vėliau įsigijo automobilį ir dirbo vairuotoju. 1921 m. su kitais lietuviais įsteigė taksi bendrovę, kurioje dirbo kasininku. Tačiau dėl krizės ir išaugusios konkurencijos bendrovė 1929 m. bankrutavo. Dirbdamas laisvalaikiu lankė oreivystės mokyklą, kurią baigė su pagyrimu. 1931 m. laimėjo Amerikos legiono aviacijos kuopos prizą už tiksliausią nutūpimą, sustabdžius lėktuvo variklį. Tais pačiais metais gavo transporto piloto klasės licenciją, duodančią teisę vežioti keleivius ir prekes iki 3500 svarų svorio. Įsigijęs nuosavą naują PARKS firmos lėktuvą, per trejus metus jis išmokė skraidyti 52 pilotus, tarp jų tris lietuvius. Buvo kuklus, rimtas, darbštus, taupus, mažai šnekus, geraširdis, savo tikslų siekiantis.
1927 m. susipažino su Steponu Dariumi. Laikui bėgant, abiem domintis aviacija, jiems kilo mintis – skristi per Atlanto vandenyną į Lietuvą. 1931 m. su St. Dariumi užsukę į vieno laikraščio redakciją, prasitarė, kad nori skristi į Lietuvą. Stanislovo Girskio pavardė redaktoriui pasirodė nelietuviška ir nekaip skambanti duete „Darius ir Girskis“, todėl žurnalistas pasiūlė pasivadinti Girėnu. 1932 m. su St. Dariumi nusipirko šešiavietį lėktuvą „Bellanca“ ir parengė jį skrydžiui per Šiaurės Atlantą. 1933 m. liepos 15 d. lėktuvu „Lituanika“ iš Niujorko išskrido į Kauną. Perskridę Atlanto vandenyną žuvo prie Soldino.
Po mirties lakūnų kūnai balzamuoti, 1937 m. lapkričio 1 d. perkelti į mauzoliejų Kauno senosiose kapinėse. 1940 m. palaikai pakartotiniam balzamavimui perkelti į Vytauto Didžiojo universiteto Medicinos fakultetą, o 1964 m. perlaidoti Kaune, Aukštųjų Šančių karių kapinėse.
Apdovanoti Vyčio Kryžiaus 5-o laipsnio ordinu, šaulių Žvaigžde, skautų Padėkos ženklu.